AARHUS: Englænderne vil ikke være sammen med os i EU, men nu er der alligevel forbindelse. Fredag aften fik de første århusianere lejlighed til at bestemme lysets farve på Aarhus Rådhus, og samtidig gik der en forbindelse til den danske ambassade i London. Den var der også lys på, og det skiftede i takt med, at der skete ændringer i Aarhus.

Mange havde meldt sig til at være med, og de første fik fornøjelsen i samme øjeblik, rådhusets ur slog 18.

Ane Kirk Uhrenholt var på plads som en af de første. Hun trykkede livligt på knapperne i kontrolrummet på taget af Karolinegården.

- Det er meget sjovt og specielt. Man skal lige finde ud af, hvordan man får respons, sagde hun om projektet, der hedder "We Believe".

Peter Andersen mente lidt muntert, at det var ham, der fik rådhusets ur til at slå klokken 18, da han drejede på et hjul i kontroltårnet.

- Det er en fantastisk oplevelse, sagde han.

Ved en lille reception i Rådhusparken talte blandt andre borgmester Jacob Bundsgaard, der mente, at rød var den bedste farve, og han håbede, at det også ville være sådan ved kommunalvalget.

Kunstneren Tine Bech glædede sig over forbindelsen til London, hvor hun bor i det daglige og har sit studio. Og hun var meget tilfreds med, at borgerne er blevet inddraget i hendes værk.

Annette Damgaard fra Foreningen Skjulte Steder, der står bag arrangementet, siger, at mange har meldt sig til at prøve lyset. Men der er stadig mulighed helt indtil søndag 19. november. Der er flest ledige pladser i de sene timer.

Arrangementet er lavet i anledning af Aarhus som Europæisk Kulturhovedstad.